Likumprojekts

**Grozījumi Civillikumā**

Izdarīt Civillikumā šādus grozījumus:

1. Izslēgt 163.panta ceturtās daļas 1.punktā vārdu „tīšiem”.

2. Papildināt 181.panta trešo daļu pēc vārdiem „bērna interesēm” ar iekavām un vārdiem „(saskarsmes tiesība)”.

3. 182.pantā:

izteikt trešo daļu šādā redakcijā:

„Tiesa, ciktāl tas atbilst bērna interesēm, saskarsmes tiesību var ierobežot, turklāt, ja nepieciešams, tiesa var noteikt, ka ar bērnu drīkst tikties tikai saskarsmes personas klātbūtnē vai bāriņtiesas ieteiktā noteiktā vietā, vai noteikt pienākumu noteiktā laikā kopā ar bērnu ierasties bāriņtiesā. Ja tiesa konstatē, ka ar bērnu drīkst tikties tikai saskarsmes personas klātbūtnē un puses nevar vienoties par saskarsmes personu vai bāriņtiesa nepiekrīt pušu izvēlei par saskarsmes personu, saskarsmes tiesības īsteno bāriņtiesas pārstāvja vai bāriņtiesas pilnvarotas personas klātbūtnē. Tiesa var uz laiku atņemt saskarsmes tiesību, ja saskarsme kaitē bērna interesēm un kaitējums citādi nav novēršams.”

papildināt pantu ar piekto daļu šādā redakcijā:

„Saskarsmes persona ir fiziska persona, kuras klātbūtnē, ja tā piekrīt, īsteno saskarsmes tiesības. Saskarsmes persona var būt arī cita persona (krīzes centrs, psihologu apvienība u. c.), kas nodrošina speciālista klātbūtni saskarsmes tiesību īstenošanas laikā.”

4. Papildināt likumu ar 182.1 pantu šādā redakcijā:

„182.1 Izšķirot strīdus par aizgādības tiesībām, kā arī, nosakot saskarsmes tiesības izmantošanas kārtību, papildus citiem apstākļiem tiesa ņem vērā uzticamu informāciju par visiem personas, kas vēlas aizgādības vai saskarsmes tiesību izlietot, vardarbības gadījumiem pret bērnu vai bērna vecāku.

Izšķirot strīdus par aizgādības tiesībām, papildus citiem apstākļiem tiesa ņem vērā tiesas noteiktās saskarsmes tiesības izmantošanas kārtības pārkāpumus.”

5. Papildināt 203.panta pirmo daļu ar 6.punktu šādā redakcijā:

„6) vecāks nepilda tiesas nolēmumu lietā, kas izriet no aizgādības vai saskarsmes tiesībām.”

6. Aizstāt 217.panta otrās daļas 1.punktā skaitli „358.” ar skaitli ”358.1”.

7. Izslēgt 219.pantā vārdus „abu dzimumu”.

8. Izteikt 222.pantu šādā redakcijā:

„222.Bez vecāku aizgādības palikušam bērnam vai bārenim ieceļams aizbildnis. Tiklīdz kāds uzzina par gadījumu, kad jāieceļ aizbildnis nepilngadīgajam, tas paziņo par to attiecīgajai bāriņtiesai. Ja kāda no šā likuma 235.pantā minētajām personām nevar uzņemties aizbildnību, bāriņtiesa lemj par bērna ievietošanu audžuģimenē vai bērnu aprūpes iestādē, ja bērnu nav iespējams ievietot audžuģimenē.”

9. Izslēgt 224.–227.pantu.

10. Izslēgt 229.panta trešo daļu.

11. Aizstāt 230.pantā vārdus „bez bāriņtiesas apstiprinājuma” ar vārdiem „ar bāriņtiesas lēmumu”.

12. Izteikt 232.pantu šādā redakcijā:

„**232.** Testamentā ieceltos aizbildņus (230. un 231.p.) bāriņtiesa var apstiprināt, tikai pārliecinoties par atbilstību aizbildņa pienākumu pildīšanai.”

13. Izslēgt 234.pantu.

14. Izteikt 235.pantu šādā redakcijā:

„235. Aizbildnība pār nepilngadīgo, izņemot šā likuma [229.pantā](http://www.likumi.lv/doc.php?id=90223#p229) minēto gadījumu, piekrīt viņa radiniekiem, personām, kuras atrodas ar nepilngadīgo nedalītā saimniecībā vai uztur emocionālu saikni ar nepilngadīgo, un audžuģimenei.”

15. Izslēgt 236. un 237.pantu.

16. Izslēgt 238.panta pirmajā teikumā vārdus „pēc likuma vai testamenta”.

17. Izteikt 239.pantu šādā redakcijā:

„239.Aizbildņus ieceļ ar bāriņtiesas lēmumu uz personas iesnieguma pamata pēc izvērtēšanas par attiecīgās personas atbilstību aizbildņa pienākumu pildīšanai.”

18. Izteikt 240.pantu šādā redakcijā:

„240.Visos gadījumos bāriņtiesai ir pienākums izvērtēt par aizbildni ieceļamās personas atbilstību aizbildņa pienākumu pildīšanai.”

19. Izteikt 242.pantu šādā redakcijā:

„242.Par aizbildņiem nevar būt:

1) personas, ko vecāki testamentā noraidījuši no aizbildnības pār saviem palikušajiem nepilngadīgajiem;

2) personas, kuru intereses acīm redzami runā pretim svarīgām aizbilstamā interesēm;

3) bāriņtiesas, kura uzrauga attiecīgo aizbildnību, locekļi;

4) nepilngadīgas personas;

5) personas, kuras sodītas par noziedzīgiem nodarījumiem, kas saistīti ar vardarbību vai vardarbības piedraudējumu, –neatkarīgi no sodāmības dzēšanas vai noņemšanas;

6) personas, kuras sodītas par noziedzīgiem nodarījumiem pret tikumību un dzimumneaizskaramību, – neatkarīgi no sodāmības dzēšanas vai noņemšanas;

7) personas, kuras atceltas no aizbildņa pienākumu pildīšanas nekārtīgas aizbildņa pienākumu izpildīšanas dēļ;

8) personas, kurām atņemts audžuģimenes vai viesģimenes statuss, jo tās nav pildījušas pienākumus atbilstoši bērna interesēm;

9) personas, kurām ar tiesas spriedumu atņemtas aizgādības tiesības;

10) personas, kurām tiesa ir piemērojusi Krimināllikumā noteiktos medicīniska rakstura piespiedu līdzekļus par nepieskaitāmības stāvoklī izdarītu Krimināllikumā paredzētu noziedzīgu nodarījumu.”

20. Izslēgt 243.pantu.

21. Aizstāt 244.pantā vārdus „kavē kādas” ar vārdu „nepieļauj”.

**22.** Izslēgt Ceturtās nodaļas „Aizbildnība un aizgādnība” Pirmās apakšnodaļas IV iedaļu **„IV. Personas, kam ir tiesība atteikties pieņemt aizbildņa amatu”**

23. Izteikt 253.pantu šādā redakcijā:

„253. Ja starp aizbildni un aizbilstamo rodas domstarpības, aizbildnis un aizbilstamais var vērsties bāriņtiesā domstarpību atrisināšanai.”

24. Izteikt 255.pantu šādā redakcijā:

„255.Aizbildnis sevišķi gādā par savu aizbilstamo ar tādu pašu rūpību, ar kādu apzinīgi vecāki gādā par savu bērnu.”

25. Izslēgt 256. un 257.pantu.

26. 258.pantā:

izteikt pirmo daļu šādā redakcijā:

„Aizbilstamā uzturam var izlietot vienīgi nepieciešamo, sedzot patēriņu no viņa mantas ienākumiem un vispār samērojot ar tiem visus izdevumus, lai daļa no šiem ienākumiem, ja vien iespējams, vēl ietaupītos. Šaubu gadījumos aizbildnis lūdz bāriņtiesas padomu, kura, raugoties pēc apstākļiem, samazina izdevumus un cenšas atrast iztrūkstošos līdzekļus”;

izslēgt otrajā daļā vārdu „sevišķas”.

27. Izslēgt 259.pantu.

28. Izteikt 270.pantu šādā redakcijā:

„Pēc aizbildnības pieņemšanas aizbildnis vispirms noskaidro nepilngadīgā mantas sastāvu un sastāda nepilngadīgā mantas sarakstu. Sarakstu izgatavo vienā eksemplārā, kura oriģinālu uzglabā bāriņtiesā, bet kopiju izsniedz aizbildnim.”

29. Izslēgt 272.pantu.

30. Izslēgt 277.pantu.

31. Izteikt 299.pantu šādā redakcijā:

 „299.Ja aizbildnis aizbilstamā lietās piesaistījis citas personas profesionālo pakalpojumu sniegšanai, tad viņš atbild par šo personu darbību.”

32. Aizstāt 301.panta otrajā daļā vārdus „izdod aizbildnim apliecību par gada norēķina pareizību” ar vārdiem „apstiprina gada norēķinu”.

33. Izteikt 303.pantu šādā redakcijā:

„303. Visi aizbildņa izdevumi nepilngadīgā mantas pārvaldībai sedzami no attiecīgas mantas ienākumiem.”

34. Izteikt Pirmās apakšnodaļas „Aizbildnības pār nepilngadīgajiem” VII iedaļas nosaukumu šādā redakcijā: „V**II. Līdzaizbildņi”.**

35. Papildināt 316.pantu ar trešo teikumu šādā redakcijā: „Ja nepilngadīgajam ir iecelts aizbildnis ar ierobežotu rīcībspēju, bāriņtiesa ieceļ aizbilstamajam līdzaizbildni, kurš pārstāv aizbilstamo mantiskajās attiecībās tādā apjomā, kādā tiesa ir ierobežojusi aizbildņa rīcībspēju.”

36. Izslēgt 320.pantu.

37. Izslēgt 321.panta otro daļu.

38. Izslēgt 322.pantu.

39. Izteikt 329.pantu šādā redakcijā:

„329. Ja bez aizbildņiem, kam uzlikta visa aizbildnība, ieceļ vēl sevišķo aizbildni kādai atsevišķai darbībai (267. un 268.p.) vai tāda nekustamā īpašuma pārvaldībai, kurš atrodas tālumā, tad šis aizbildnis rīkojas atsevišķi no citiem un viens pats atbild par visu savu darbību un nolaidību.”

40. Izteikt Pirmās apakšnodaļas „Aizbildnības pār nepilngadīgajiem” VIII iedaļas nosaukumu šādā redakcijā: **„VIII. Institūciju tiesības, pienākumi un atbildība aizbildnības lietās”.**

41. Izslēgt 330.pantu.

42. Izslēgt 332.panta otro daļu.

43. Izslēgt 333.panta otro daļu.

44. Izteikt 334.pantu šādā redakcijā:

„334.Bāriņtiesa nepieciešamības gadījumos dod aizbildņiem norādījumus.”

45. 337.pantā:

aizstāt 1. punktā vārdu „nepilngadīgo” ar vārdiem „bez vecāku aizgādības palikušo bērnu vai bāreni”;

izteikt 3. punktu šādā redakcijā:

„3) kad nepietiekami pārliecinās par personas, kas iecelta par aizbildni, atbilstību aizbildņa pienākumu pildīšanai.”

46. Izslēgt 340.pantu.

47. 341.pantā:

izteikt 2.punktu šādā redakcijā:

„2) ja viņu ar bāriņtiesas lēmumu atlaiž no aizbildņa pienākumu pildīšanas sakarā ar nespēju objektīvu iemeslu dēļ pildīt aizbildņa pienākumus;”

aizstāt 3.punktā vārdu „amata” ar vārdiem „pienākumu pildīšanas”.

48. Izteikt 343.pantu šādā redakcijā:

„343. Šķēršļi, kas pagaidām neatļauj izpildīt aizbildņa pienākumus, nedod aizbildnim tiesību pavisam atteikties pildīt savus pienākumus; līdz tāda šķēršļa novēršanai bāriņtiesa, ja vajadzīgs, ieceļ uz laiku aizbildni.”

49. Izteikt 346.pantu šādā redakcijā:

„346.Bāriņtiesas tiesība atcelt aizbildni attiecas uz visiem aizbildņiem, tajā skaitā uz testamentā ieceltajiem.”

50. Aizstāt 349.pantā vārdus „var izsargāties no visām nokavējuma sekām, nododot šo mantu bāriņtiesas glabāšanā” ar vārdiem „nekavējoties par to ziņo bāriņtiesai”.

Tieslietu ministrs J. Bordāns

Iesniedzējs:

tieslietu ministrs J. Bordāns

11.12.2013. 14:52

1 161

S.Rāgs

67036974, Sandris.Rags@tm.gov.lv

E.Drobiševska

67036954, Evita.Drobisevska@tm.gov.lv